Dit was die naweek se sport… – praag.co.za
Dit was die naweek se sport…
Die Bokke skop agterwêreld
John Smit se Springbokke se uitdagings raak nou op. By hulle Wêreldbeker, hulle 2008 onoorwonne Europese toer en reeksoorwinning oor die Britse Leeus, het hulle vanjaar se Drienasiestrofee gevoeg. Hulle het dit Saterdag in Hamilton teen die All Blacks met 32-29 gewen, 'n wedstryd wat onthou sal word vir drie verstommende langafstandstrafskoppe deur Frans Steyn en 'n kenmerkende onderskepdrie van Jean de Villiers.
Blou Kalfies gevreet op Loftus
Die Ligbloues se instaanspelers was net nie rof genoeg en moeilik genoeg om die Haaie te sink nie en het met 23-29 verloor. Volgende week sal hulle waarskynlik hulle skof teen die Boland afsluit en dan kom die hardebaarde soos Bakkies Botha, Victor Matfield, Fourie du Preez, Pierre Spies, Bryan Habana, Danie Rossouw en Morné Steyn terug. So, oor twee weke begin die Curriebekerreeks in alle erns.
Vrystaat steel wedstryd van WP
Nadat die WP die wedstryd op Bloemfontein wel en deeglik in die sakkie gehad het, het die Blikore by die agterdeur ingesluip en die wedstryd na die laaste sirene met 'n strafdrie afgerokkel. Die telling was 33-31.
Rubens Barrichello van Brasilië het gister sy derde Italiaanse Grand Prix, dié keer in 'n Brawn Mercedes gewen. Sy spanmaat, die kampioenskapvoorloper Jensen Button, was tweede met Ferrari se Kimi Raikonnen in die derde plek. Die wêreldkampioen, Lewis Hamilton, in 'n McLaren Mercedes, het op die laaste rondte die gehalte van die baanversperrings getoets en het nie die wedren voltooi nie. Button is nou 14 punte voor Barrichello met nog vier wedrenne in vanjaar se reeks oor.
Lang skaduwee val oor Rafa Nadal
Die tennismasjien is in die Amerikaanse Ope van die baan gevee deur die Argentynse wolkekrabber, Juan Martin del Potro, het Nadal uit alle hoeke met ontsaglike slaanwerk verniel en vir die Spanjaard sy grootse nederlaag in 'n Grand Slam toegedien. Die telling was 6-2, 6-2, 6-2.
Serena Williams betaal duur vir viswyfgedrag
Die gunsteling Serena Williams het eers 'n tennisles van die terugkerende mammie, Kim Clijsters, gekry en toe 'n etiketles van die owerhede van die Amerikaanse Ope in New York. Nadat sy die eerste stel verloor het, het Williams 'n kodeoortredingswaarskuwing gekry nadat sy haar raket stukkend geslaan het. Toe sy in die tweede stel moes dien om in die wedstryd te bly, op 15-30, is sy vir 'n voetfout geroep. Nadat sy die lynregter beledig en met die dood gedreig het, is sy nog 'n punt beboet wat aan die komkommerkoel Clijsters die wedstryd besorg het.
Federer toor Djokovic
Roger Federer het sy sesde agtereenvolgende Amerikaanse Ope-eindstryd gehaal toe hy sy aangewese troonopvolger, Novak Djokovic, in skoon stelle geklop het. Die telling was 7-6, 7-5, 7-5. Die voorlaaste wenhou van Federer, 'n uitspattige tussen-die-bene-deur dwarsbaanwenner, het hyself as die beste hou van sy loopbaan beskryf. Federer tree in die eindstryd teen Juan Martin del Potro van Argentinië aan.
Suid-Afrika se James Kingston het die prestigeryke Mercedes-Benz Meesterstitel in Keulen, Duitsland in 'n uitspeelwedstryd teen Denemarke se Anders Hansen gewen. Die spelers het die toernooi op 13 onder syfer afgesluit. Kingston het ongeveer R3,500,000 met 'n gelyk-aan-syfer telling op die eerste uitspeelputjie gewen.
турецкая баня ценаФильчаков прокурор отзывы
Skrywer Dan RoodtGepubliseer op 14 September 2009 Kategorieë AlgemeenSleutelwoord Algemeen, Dit was die naweek se sport..., Drienasies, Frans Steyn, Gustav Venter, Jean de Villiers, Sport
Vorige Vorige artikel: Swart meisie vertrap by rietdans
Volgende Volgende artikel: Die w?reld se oudstes